TTB วิ่งแรง 3% รับกำไร Q1 ดีเกินคาด โบรกมองทั้งปีโต 23%
TTB วิ่งแรง 3% ราคาแตะ 1.33 บ. หลังประกาศตัวเลขกำไรไตรมาส 1/65 โต 15% ดีกว่าคาด หลังตั้งสำรองลดลง โบรกมองทั้งปี 65 มีกำไร 1.29 หมื่นลบ. เติบโต 23%
TTB วิ่งแรง 3% ราคาแตะ 1.33 บ. หลังประกาศตัวเลขกำไรไตรมาส 1/65 โต 15% ดีกว่าคาด โบรกมองทั้งปีโต 23%
20 เม.ย. 2565

ผู้สื่อข่าวรายงานว่า ราคาหุ้น ธนาคารทหารไทยธนชาต จำกัด (มหาชน) หรือ TTB ล่าสุด ณ เวลา 15:18 น. อยู่ที่ 1.33 บวก 0.04 บาท หรือ 3.10% สูงสุดที่ 1.33 บาท ต่ำสุดที่ 1.29 บาท ด้วยมูลค่าซื้อขาย 599.88 ล้านบาท

ทั้งนี้ราคาหุ้น TTB ปรับตัวขึ้นหลังรายงานผลการดำเนินงานงวดไตรมาส 1/2565 มีกำไรสุทธิ 3,194.90 ล้านบาท เพิ่มขึ้น 15% เมื่อเทียบจากปีก่อนที่มีกำไรสุทธิ 2,781.96 ล้านบาท จากการขยายตัวของเงินฝากลูกค้ารายย่อย นำโดยบัญชี ทีทีบี อัพแอนด์อัพ ขณะที่บัญชี ทีทีบี ออลล์ฟรี และทีทีบี โนฟิกซ์ ก็ยังคงเติบโตได้อย่างต่อเนื่องเช่นกัน
ด้านสินเชื่อสามารถเติบโตได้ตามแผน โดยในไตรมาส 1/65 สินเชื่อเช่าซื้อและสินเชื่อเพื่อที่อยู่อาศัยเติบโตได้ที่ 1.2% และ 0.8% ตามลำดับ อย่างไรก็ดีสินเชื่อลูกค้าธุรกิจรายใหญ่ลดลง สาเหตุหลักจากการชำระคืนจากสินเชื่อหมุนเวียน ส่งผลให้สินเชื่อรวมอยู่ที่ 1,366 พันล้านบาท ค่อนข้างทรงตัวหรือลดลงเล็กน้อยที่ 0.4% จากไตรมาสก่อนหน้า
ส่วนรายได้ธนาคารมีกำไรจากการดำเนินงานก่อนหักสำรองฯ หรือ Pre-Provision Operating Profit (PPOP) จำนวน 8,818 ล้านบาท เพิ่มขึ้น 4.2% จาก 8,461 ล้านบาท ในไตรมาส 4/64 และใกล้เคียงกับ 8,898 ล้านบาท ในไตรมาส 1/64 ปัจจัยหนุนหลักมาจากการบริหารค่าใช้จ่ายอย่างมีประสิทธิภาพ โดยในไตรมาส 1/65 ค่าใช้จ่ายในการดำเนินงานอยู่ที่ 6,987 ล้านบาท ลดลง 12.7% จากไตรมาสก่อนหน้า และลดลง 14.9% จากช่วงเดียวกันของปีก่อน ช่วยลดแรงกดดันจากด้านรายได้ ซึ่งยังคงเห็นการชะลอตัวอยู่
ขณะที่บล.โนมูระ พัฒนสิน ระบุในบทวิเคราะห์ (20 เม.ย.2565) ว่า มีมุมมอง Slightly Positive ต่อ TTB รายงานกำไรสุทธิ 3.2 พันล้านบาท ดีกว่าที่บล.โนมูระ พัฒนสิน และตลาดคาด เพราะค่าใช้จ่ายสำรอง (ECL) น้อยกว่าคาด คงประมาณการกำไรสุทธิปี 2565 ที่ 1.29 หมื่นล้านบาท เติบโต 23% เมื่อเทียบจากปีก่อน พร้อมปรับคำแนะนำเป็น “NEUTRAL” คงราคาเป้าหมายปี 2565 ที่ 1.30 บาท